Tronkbevolking styg weer ná aanvanklike dalingArgieffoto Foto: veooz.com Suid-Afrika se tronkbevolking het die afgelope vier jaar stelselmatig begin toeneem nadat dit sedert 1994 drasties gedaal het, het top-personeel van die departement van korrektiewe dienste Donderdagoggend in die parlement laat blyk. Terwyl die getal gevangenes toeneem en die staat nie kan voorbly met die verskaffing van voldoende bedruimte vir gevangenes nie, lei dié situasie tot allerlei maatskaplike euwels. Die laagste tronkbevolking die afgelope 25 jaar was in 2013 toe daar 157 000 gevangenes in die land se tronke was, maar dit het toegeneem tot ŉ huidige syfer van 164 000. Aangesien daar eintlik net plek vir 118 000 gevangenes landwyd is, is daar ŉ oorbevolking van 46 000 prisoniers. Intussen vorder die verskaffing van nuwe tronkruimte teen ŉ absolute slakkepas, het die parlementêre portefeuljekomitee oor justisie en korrektiewe dienste vanoggend tydens departementele begrotingsvoorleggings gehoor. Die enigste tronke wat vanjaar meer beddens kry is dié in Tzaneen, Standerton, Estcourt en by C-Max in Pretoria. Die departement het aangevoer dat sy begroting nie toelaat dat hy fasiliteite behoorlik in stand kan hou nie, wat beteken die land se tronke is oud, uitgedien en nie gepas om as korrektiewe sentrums te dien nie. Die uitsondering is die enkele tronke wat in samewerking met die private sektor bedryf word, het die adjunkminister van justisie en korrektiewe dienste, Thabang Makwetla, erken. Hy het die versekering gegee dat die onlangse ontsnappings van 16 gevangenes uit ŉ Johannesburg-gevangenis en ses uit die Pollsmoor-gevangenis in Kaapstad op die hoogste vlak ondersoek word, maar bygevoeg die hoeveelheid ontsnappings neem landwyd af. In 1995 het 1 244 mense uit aanhouding ontsnap. Verlede jaar was dit net 50. Die departement het verlede jaar 34 van sy amptenare weens korrupsie en wanbestuur afgedank. Om ‘n tronkbewaarder te wees bly maar ‘n taai taak. Verlede jaar is tronkbewaarders met messe gesteek, met kookwater gegooi en met allerlei voorwerpe aangerand, het dit uit die voorlegging geblyk. Stedelike tronke, by name Pollsmoor, St. Alban en Grootvlei, is die mees oorbevolkte gevangenisse. Daar was darem ook goeie nuus uit die tronkwêreld. Nie minder nie as 72% van die gevangenes wat verlede jaar matriek geskryf het, het geslaag. Aansienlike vordering word in die stryd teen tuberkulose in tronke gemaak en 50% van gevangenes het nou toegang tot maatskaplike werkers.